**Základná škola s materskou školou Komjatná**

Školská 290, 034 96 Komjatná

**Prijímanie detí na predprimárne vzdelávanie v materskej škole.**

Na predprimárne vzdelávanie v materských školách sa prijímajú deti podľa § 59 zákona č. 245/2008 Z. z. a podľa § 3 vyhlášky Ministerstva školstva Slovenskej republiky č. 306/2008 Z. z. o materskej škole v znení vyhlášky Ministerstva školstva Slovenskej republiky č. 308/2009 Z. z. (ďalej len „vyhláška MŠ SR č. 306/2008 Z. z.“).

**Miesto a termín zápisu**

* Do materskej školy sa prijímajú deti priebežne, alebo pre nasledujúci školský rok.
* Miesto a termín podávania žiadostí pre nasledujúci školský rok zverejní riaditeľ ZŠ s MŠ po dohode so zriaďovateľom obvyklým spôsobom na verejne prístupnom mieste (na vstupe do MŠ, na webovom sídle MŠ aj zriaďovateľa, vyhlásením miestnym rozhlasom, pričom je možné uplatniť aj kombináciu týchto spôsobov).
* Zápis detí na predprimárne vzdelávanie v materskej škole sa uskutoční v priestoroch I. triedy Materskej školy Komjatná v mesiaci apríl - máj príslušného kalendárneho roka.
* Počet detí, ktoré môžu byť do materskej školy prijaté, závisí od kapacitných možností materskej školy.

**Na predprimárne vzdelávanie sa prijíma**:

* spravidla dieťa od troch do šiestich rokov veku,
* dieťa, ktoré dovŕšilo šiesty rok veku a ktorému bol odložený začiatok plnenia povinnej školskej dochádzky,
* dieťa, ktorému bolo dodatočne odložené plnenie povinnej školskej dochádzky,
* dieťa so špeciálnymi výchovno-vzdelávacími potrebami.

**Na predprimárne vzdelávanie sa prednostne prijíma dieťa:**

* ktoré **dovŕšilo piaty rok veku**,
* **s odloženým začiatkom plnenia povinnej školskej dochádzky**
* **s dodatočne odloženým začiatkom plnenia povinnej školskej dochádzky.**

V prípade ak pôjde o dieťa s odloženou školskou dochádzkou alebo dodatočne odloženou školskou dochádzkou, zákonný zástupca o tom bezodkladne informuje riaditeľa školy alebo zástupkyňu MŠ. Spravidla do 15. apríla predloží rozhodnutie o odklade začiatku plnenia povinnej školskej dochádzky vydané riaditeľom základnej školy, kde bolo dieťa na zápise k plneniu povinnej školskej dochádzky.

* **výnimočne možno do materskej školy prijať deti od dvoch rokov veku, ak to umožnia kapacitné možnosti MŠ a budú vytvorené vhodné materiálne, personálne a iné potrebné podmienky** napr. ak má dieťa zvládnuté základné hygienické návyky (bez plienok) a súčasne ak má osvojené samoobslužné činnosti v obliekaní, jedení a pod.
* **Deti mladšie ako tri roky (teda deti od dvoch rokov veku)** možno prijať len vtedy, ak sú uspokojené žiadosti rodičov/zákonných zástupcov, ktoré dovŕšili **piaty rok veku**, detí **s odloženým začiatkom plnenia povinnej školskej dochádzky** a detí **s dodatočne odloženým začiatkom plnenia povinnej školskej dochádzky,** ako aj **detí vo veku od troch rokov**.
* Na predprimárne vzdelávanie v materskej škole **nemožno prijať dieťa mladšie ako dva roky** a to ani na adaptačný pobyt alebo diagnostický pobyt.
* **Ak je počet detí prihlásených do materskej školy na nasledujúci školský rok vyšší, ako je možné prijať v zmysle § 28 ods. 10 až 15 zákona č. 245/2008, riaditeľ ZŠ s MŠ rozhodne o prijatí podľa poradia v akom sú prijaté žiadosti.**
* Prijímanie dieťaťa nemožno explicitne viazať na trvalý pobyt v danej obci/meste, mestskej časti, v ktorej sa nachádza predmetná materská škola.

**Základné podmienky prijímania detí na predprimárne vzdelávanie v MŠ**

* Dieťa sa prijíma na predprimárne vzdelávanie v MŠ na základe **písomnej žiadosti zákonného zástupcu** (zákonných zástupcov) spolu s osobnými údajmi, ktoré sú MŠ oprávnené podľa § 11, ods. 6 zákona 245/2008 Z. z. o výchove a vzdelávaní a o zmene a doplnení niektorých zákonov v znení neskorších predpisov a zákona č. 428/2002 o ochrane osobných údajov v znení neskorších predpisov spracúvať o deťoch a žiakoch, t. j. meno a priezvisko, dátum a miesto narodenia, bydlisko, rodné číslo, štátna príslušnosť, národnosť, údaje o fyzickom zdraví a duševnom zdraví, údaje o mentálne úrovni vrátane výsledkov pedagogicko-psychologickej a špeciálnopedagogickej diagnostiky a o zákonných zástupcoch dieťaťa a žiaka, t. j. meno a priezvisko, trvalé bydlisko a kontakt na účely komunikácie.

**Žiadosť si rodičia môžu vyzdvihnúť v jednotlivých triedach materskej školy alebo stiahnuť zo stránky školy.** Zákonný zástupca môže podať žiadosť osobne, písomne poštou, e-mailom, príp. elektronicky, ako formulár, atď. Ak zákonný zástupca predloží žiadosť na inom tlačive a potvrdenie o zdravotnom stave dieťaťa na osobitnom tlačive, než na tom, ktoré má vypracované materská škola, riaditeľ materskej školy je povinný túto žiadosť spolu s potvrdením o zdravotnom stave dieťaťa od zákonného zástupcu prevziať.

* **Zákonný zástupca spolu s písomnou žiadosťou o prijatie dieťaťa do materskej školy predkladá aj potvrdenie o zdravotnom stave dieťaťa od všeobecného lekára pre deti a dorast, ktorého súčasťou je aj údaj o povinnom očkovaní.**

Toto potvrdenie o zdravotnom stave dieťaťa nie je potvrdením o akútnom zdravotnom stave dieťaťa, ale je potvrdením toho, že dieťa netrpí žiadnou takou chorobou, ktorej prejavy alebo dôsledky by mohli negatívne vplývať na jeho pobyt v materskej škole alebo ohrozovať, či obmedzovať výchovu a vzdelávanie jeho samotného alebo ostatných detí, ktoré sa na predprimárnom vzdelávaní v materskej škole zúčastňujú.

* Ak ide o **dieťa so špeciálnymi výchovno-vzdelávacími potrebami**, zákonný zástupca predloží aj vyjadrenie príslušného zariadenia výchovného poradenstva a prevencie. Ak ide o dieťa so zmyslovým a telesným postihnutím, predkladá tiež vyjadrenie príslušného odborného lekára. Prijímanie detí so špeciálnymi výchovno-vzdelávacími potrebami zákon č. 245/2008 Z. z. aj vyhláška MŠ SR č. 306/2008 Z. z. umožňuje, ale neukladá ako povinnosť. Riaditeľ materskej školy vždy pred svojim rozhodnutím o prijatí dieťaťa so špeciálnymi výchovno-vzdelávacími potrebami musí zvážiť, či:

- na prijatie takéhoto dieťaťa má, alebo nemá vytvorené vhodné podmienky (personálne, priestorové, materiálne atď.),

- bude schopný po prijatí takéhoto dieťaťa tieto podmienky dodatočne vytvoriť.

* Z dôvodu ľahšej adaptácie dieťaťa možno prijať dieťa **na adaptačný alebo diagnostický pobyt,** ktorý nesmie byť dlhší ako tri mesiace.
* **O adaptačnom pobyte** hovoríme najmä vo vzťahu k deťom zdravým, u ktorých je predpoklad, že by mohli mať problémy zadaptovať sa na úplne iné podmienky, než na aké sú zvyknuté z domu (a to vôbec nemusí ísť len o deti napr. 3-ročné, lebo často krát majú adaptačné problémy aj deti napr. 5-ročné, ktoré boli doposiaľ stredobodom pozornosti jeho blízkych). Aj počas adaptačného pobytu môže dieťa navštevovať materskú školu aj celodenne, za predpokladu, že tomu predchádzala buď postupná adaptácia alebo dieťa si rýchlo „zvyklo“ na materskú školu; môže dôjsť k dohode medzi riaditeľom materskej školy a zákonným zástupcom o tom, že sa zmení čas pobytu dieťa v materskej škole z napr. 2 – 3 hodín denne postupne na celý deň.

V § 3 ods. 3 vyhlášky MŠ SR č. 306/2008 Z. z. sú ustanovené podmienky adaptačného pobytu dieťaťa v materskej škole, ktorý môže mať rôznu dĺžku – jednu, dve a najviac štyri hodiny.

V praxi môže nastať aj taká situácia, že dieťa **nemá určený adaptačný proces** vôbec, je riadne prijaté na celodennú výchovu a vzdelávanie, ale ukáže sa, že nie je schopné zvládnuť prechod z domu do materskej školy, v tom prípade môže riaditeľ dodatočne dohodnúť so zákonnými zástupcami na určitý čas (niekoľko dní, týždeň, dva týždne atď. najdlhšie však na 3 mesiace) proces adaptácie s časovým vymedzením počas dňa. Ak je proces adaptácie úspešný a „rýchlejší“ ako sa predpokladalo, môže byť ukončený aj skôr a dieťa môže chodiť do materskej školy na celodennú výchovu a vzdelávanie. Na základe písomnej žiadosti zákonného zástupcu môže riaditeľ rozhodnúť aj o prerušení dochádzky dieťaťa do materskej školy na dohodnutý čas, deje sa tak v prípade zníženej adaptačnej schopnosti dieťaťa

* Riaditeľ materskej školy môže určiť aj **diagnostický pobyt dieťaťa v materskej škole** (pozri § 59 ods. 4 zákona č. 245/2008 Z. z.). **O diagnostickom pobyte** hovoríme vo vzťahu k deťom so zdravotným znevýhodnením. Máme na mysli tie deti, ktoré majú zariadením výchovného poradenstva a prevencie diagnostikované špeciálne výchovno-vzdelávacie potreby, ktorých **zákonní zástupcovia upozornia riaditeľa materskej školy na ich zdravotné znevýhodnenie už pri podávaní žiadosti** o prijatie do materskej školy

Diagnostický pobyt má slúžiť aj na to, aby sa zistilo, či sa u konkrétneho dieťaťa bude môcť výchova a vzdelávanie uskutočňovať ako výchova a vzdelávanie začleneného dieťaťa v bežnej triede, alebo ako výchova a vzdelávanie v špeciálnej triede, resp. v špeciálnej materskej škole.

* Dieťa je do materskej školy prijaté len vtedy, ak riaditeľ školy o jeho prijatí vydal rozhodnutie. Rozhodnutie o prijatí a neprijatí dieťaťa na predprimárne vzdelávanie v materskej škole sa vydáva zákonnému zástupcovi dieťaťa do 30. júna.
* Podľa § 38 ods. 4 zák. č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších zákonov na rozhodovanie riaditeľa MŠ o prijímaní detí do MŠ sa nevzťahuje všeobecne záväzný právny predpis o správnom konaní - Zákon č. 71/1967 Zb. o správnom konaní v znení neskorších predpisov.
* V prípade ak má zákonný zástupca pochybnosť o korektnosti prijímania detí do materskej školy, môže sa v tejto veci obrátiť so sťažnosťou na Štátnu školskú inšpekciu, príslušné školské inšpekčné centrum, ktoré má sídlo v každom krajskom meste.